Il-paċi fl-aħħar tat-trejqa. Din il-poeżija qrajtha waqt Jum Pembroke 2019 fl-4 ta' Lulju. Dan huwa rikording sempliċi li għamilt bi tħejjija għal dan l-avveniment. Fil-verżjoni finali għażilt "fjur" minflok "fjuriet." Minn Triq il-Mediterran nilwi għal ġot-trejqa tal-bużbież. Geġwiġija ta' zkuk u fjur jiġġebbdu u jimbuttaw biex jarawni nzappap lejn ix-xatt. Nistenna l-karozzi ġejjin kontra, ir-riħ kontra, is-skiet kontra. Nistenna l-waqt jogħtor. Għad irid jogħtor l-aħħar darba, jogħtor biss, imma għalissa m'hemmx waqt eħfef minn dan. Ix-xemx riesqa bil-mod lejn il-punent, lejn il-Madliena. Fuq il-bużbież, fuq ix-xagħri, fuq ir-ranges tas-suldati, timponi l-unika liġi mingħajr virgoli u mingħajr rimedji. Jien nieżel lejn il-bajja ċkejkna fejn jinġabar il-fdal ta' jum ieħor. Għad ninżel fil-qiegħ tal-blu jien ukoll, bħall-balal tal-kanuni waqt it-taħriġ, u kulma nħalli warajja xugaman u karkur. Għad ngħaddi l-aħħar darba, indur mit-triq tal-palm għal ġol-mogħdija fuq ix-xagħri. U la jkun hemm il-ħeġġa tax-xemx u lanqas il-loppju tal-bużbież. Ikun hemm biss il-waqt jogħtor, l-isturdament tal-Mediterran. U l-paċi.